এর আগে অবশ্য ছবিটা এমন ছিল না। দিনের বেলায় এক বোতল বিয়ার বা এক গ্লাস ওয়াইন পাওয়ার জন্য পর্যটকদের অপেক্ষা করতে হতো সেই সন্ধে পর্যন্ত। কিন্তু এ বছর রমজানের আগেই সেই নিয়ম শিথিল করে দেওয়া হল। ইতিমধ্যেই নতুন নিয়ম জানিয়ে দুবাইয়ের পর্যটন এবং বাণিজ্য দফতরের তরফে দুবাইয়ের হোটেলগুলির ম্যানেজারদের কাছেও নোটিস পাঠিয়ে দেওয়া হয়েছে। কিন্তু কী কারণে এই নতুন সিদ্ধান্ত? সংবাদমাধ্যমের কাছে পর্যটন এবং বাণিজ্য দফতর জানিয়েছে, আরও বেশি সংখ্যক পর্যটক যাতে দুবাইয়ে আসেন, তা নিশ্চিত করাটাই মূল লক্ষ্য। দুবাই যে একটি বিশ্বমানের পর্যটন কেন্দ্র, সেটাই ফের মনে করিয়ে দিতে চান কর্তৃপক্ষ। পর্যটন মন্ত্রকের তরফেও জানানো হয়েছে, আগামী ইদে অন্তত ১০ লক্ষ পর্যটক দুবাইয়ে আসবেন। তাঁদের কথা ভেবেই এই সিদ্ধান্ত। তবে রমজানের পবিত্রতা সম্পর্কেও সচেতন করা হবে পর্যটকদের। পাশাপাশি, রমজানের নিয়মকানুন যাতে তাঁরা মেনে চলেন, তা নিয়েও তাঁদের কাছে আবেদন জানানো হবে।